Tarybos sprendimas
1978 m. rugsėjo 19 d.
dėl tam tikrų trečiųjų šalių veiklos krovininės laivybos srityje
(78/774/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 84 straipsnio 2 dalį,
atsižvelgdama į Komisijos pateiktą sprendimo projektą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi reikėtų sukurti informacines sistemas, kurios įgalintų Bendrijos institucijas gauti informaciją apie trečiųjų šalių laivynų, kurių veikla yra žalinga valstybių narių laivybos interesams, veiklą, ypač kai tokia veikla neigiamai veikia valstybių narių laivynų konkurencingumą tarptautinėje jūrų prekyboje; kadangi tokios informacinės sistemos turi palengvinti konsultacijas Bendrijos lygiu;
kadangi reikėtų numatyti galimybę Bendrijos lygiu imtis reikiamų priemonių, kuriomis besiremdamos valstybės narės galėtų bendrai imtis atsakomųjų veiksmų tam tikrų trečiųjų šalių vykdomos krovininės laivybos veiklos atžvilgiu,
PRIĖMĖ ŠĮ SPRENDIMĄ:
1 straipsnis
1. Kiekviena valstybė narė imasi visų būtinų priemonių, kad būtų sukurta sistema, sudaranti sąlygas rinkti informaciją apie trečiųjų šalių laivynų, kurių veikla yra žalinga valstybių narių laivybos interesams, veiklą, ypač kai tokia veikla neigiamai veikia valstybių narių laivynų konkurencingumą tarptautinėje jūrų prekyboje; kadangi tokios informacinės sistemos turi palengvinti konsultacijas Bendrijos lygiu.
2. Ši sistema turi įgalinti kiekvieną valstybę narę tokiu mastu, kokio reikia 1 dalyje minimiems tikslams pasiekti, rinkti informaciją apie:
- siūlomų krovininės laivybos paslaugų lygį,
- atitinkamose valstybėse narėse į tokias paslaugas teikiančius laivus pakrautų ar iš jų iškrautų prekių pobūdį, kiekį, vertę, kilmę ir paskirties vietą,
- tokių paslaugų tarifų lygį.
2 straipsnis
1. Taryba vieningai nusprendžia, kurių trečiųjų šalių laivynui bendrai taikoma ši informacinė sistema.
2. 1 dalyje minimame sprendime nurodomas krovininės laivybos tipas, kuriam turės būti taikoma ši informacinė sistema, jos įdiegimo data, informacijos teikimo periodiškumas ir kokios rūšies 1 straipsnyje nurodyta informacija bus renkama.
3. Kiekviena valstybė narė savo informacinių sistemų surinktą informaciją reguliariai arba Komisijos prašymu pateikia Komisijai.
4. Komisija apibendrina visą Bendrijos informacinių sistemų sukauptą informaciją. Šiai informacijai taikomas 1977 m. rugsėjo 13 d. Tarybos sprendimo 77/587/EEB, nustatančio konsultavimosi dėl valstybių narių ir trečiųjų šalių santykių sprendžiant laivybos klausimus ir su šiais klausimais susijusios veiklos tarptautinėse organizacijose tvarką [3] 4 straipsnis.
3 straipsnis
Laikydamosi Sprendimu 77/587/EEB sukurtos konsultacinės tvarkos ir remdamosi, inter alia, 1 straipsnyje minėta informacine sistema gauta informacija, valstybės narės ir Komisija reguliariai tikrina 2 straipsnyje minimuose sprendimuose nurodytų trečiųjų šalių laivynų veiklą.
4 straipsnis
Taryba vieningai gali nuspręsti valstybių narių santykiuose su trečiąja šalimi ar trečiųjų šalių grupe, kurių atžvilgiu priimtas 2 straipsnyje nurodytas sprendimas, bendrai taikyti atitinkamas nacionaliniuose teisės aktuose įtvirtintas atsakomąsias priemones.
5 straipsnis
Valstybės narės išsaugo teisę vienašališkai taikyti nacionalines informacines sistemas ir atsakomąsias priemones.
6 straipsnis
Valstybės narės nedelsdamos ir ne vėliau kaip iki 1978 m. gruodžio 31 d., prieš tai pasikonsultavusios su Komisija, priima įstatymus ir kitus teisės aktus, kurie įgyvendina šį sprendimą.
7 straipsnis
Šis sprendimas skirtas valstybėms narėms.
Priimta Briuselyje, 1978 m. rugsėjo 19 d.